Näkökulma: Mitä Trump pelkää?
sunnuntai 16.07.2017 klo 20:30
Trump on puhunut muunneltuja totuuksia tasaisesti koko lyhyen virkakautensa ajan, kirjoittaa Markus Tiittula.
Trumpin maailmankuva on välittynyt hätkähdyttävällä tavalla hänen tviiteistään. AOP
CNN kävi pari viikkoa sitten läpi Donald Trumpin presidenttinä lähettämät twiitit. Silloin niitä oli 770, ja aihepiireistä suosituin 85 twiitillä oli mediaa vastaan kohdistuneet hyökkäykset. Työpaikoista, veroista ja terveydenhuollosta Trump viesti paljon vähemmän.
Trump ei pidä riippumattomasta mediasta, koska se paljastaa hänen valheensa. Pelkästään vajaan puolen vuoden presidenttiyden aikana valheita on kertynyt satoja. New York Times painoi ne kaikki lehteen ja näky oli pysäyttävä.
Trump on myös ilmoittanut toimittajien olevan kansan vihollisia. Hän on solvannut etenkin naistoimittajia henkilökohtaisin törkeyksin ja levittänyt videoklippiä, jossa moukaroi nyrkein CNN:n logoa. Monien mielestä Trumpin käytös on jo pitkään ollut avoin kutsu väkivaltaan tiedotusvälineitä ja toimittajia vastaan.
Toisaalta Trump rakastaa julkisuutta ja on koko uransa halunnut olla otsikoissa. Hän aloitti jo liikemiehenä jokaisen päivän lukemalla häntä itseään koskevat jutut ja reagoi voimakkaasti kaikkeen kritiikkiin.
Trump on janonnut etenkin New York Timesin hyväksyntää, vaikka haukkuu sitä joka käänteessä. Myös aikakauslehti Timen huomio on ollut Trumpille niin tärkeää, että hänen golfkentillään on ollut kehystettynä valheellisia itse kyhättyjä Timen kansia, joissa Trumpia kehutaan estotta.
Trump on myös soitellut John Barron -salanimellä lehtiin ja retostellut keksityillä naisjutuillaan.
Totuus yllätti presidentin
Trumpille on ollut kova isku, kun poliitikkona hänen virheelliset ja epäloogiset väitteensä onkin teilattu suoraan. Kun hänen tietämättömyytensä ja epäpätevyytensä on tylysti paljastettu.
Trump on reagoinut haukkumalla kategorisesti kaiken negatiivisen uutisoinnin termillä Fake News.
Hän ei ole antautunut dialogiin, ei ole vastannut kysymyksiin, ei ole yksilöinyt mahdollisia asiavirheitä eikä missään nimessä ole myöntänyt olleensa missään asiassa väärässä. Hän on luonut asetelman, jossa tosifani uskoo sokeasti häneen ja ainoastaan häneen. Asetelman, jossa hän voi sanoa mitä tahansa, ja olettaa, ettei sitä kyseenalaisteta.
Trump taitaa yhä pitää kiinni harhaisesta väitteestään virkaanastujaistensa väkimäärästä ja miljoonista laittomista äänestäjistä, joiden ansiosta Hillary Clinton sai presidentinvaaleissa häntä enemmän ääniä.
Trumpin mielessä Barack Obama varmaan todella veti salakuuntelupiuhoja Trump Toweriin ja ilmastonmuutos on kiinalaisten salajuoni.
Ainakaan hän ei ole perunut valheellisia lausuntojaan, vaan syyttänyt kaikesta demokraatteja, Hollywoodin eliittejä ja sitä kirottua valemediaa (eli siis niitä, jotka kysyvät myös ihan oikeita kysymyksiä).
Niin ja vaikka kaikki tietävät Venäjän sekaantuneen Yhdysvaltain vaaleihin, niin Trump ei sitä myönnä. Edes se, että hänen poikansa jäi venäläisten kanssa vehkeilystä rysän päältä kiinni ja itse julkaisi raskauttavat sähköpostit asiasta, ei saa presidentti Trumpia taipumaan.
Hän syytti tietysti mediaa ja twiittasi, että kyse on historian pahimmasta noitavainosta ja että hänen poikansa on ”avoin, läpinäkyvä ja viaton”.
No ei tasan ole, mutta tämä on osa selkeää taktiikkaa, jossa mustaa väitetään valkoiseksi niin voimallisesti, että ihmiset eivät enää usko omia aistejaan.
Trump on siis raivoissaan medialle siitä, että hänen kampanjansa ja Venäjän suhteita pengotaan. Asiaa tosin tutkii myös muun muassa liittovaltion poliisi ja Yhdysvaltain kongressi - ja ihan aiheesta.
Syytön ihminen kenties avustaisi tarmoa puhkuen tutkijoita, vastaisi mielellään kaikkiin kysymyksiin ja olisi kiinnostunut puhdistamaan oman maineensa.
Mitä tekee Trump?
Erottaa FBI:n johtajan, joka tutkii asiaa, tviittaa joka päivä caps lock päällä FAKE NEWS, puolustelee Venäjää ja kieltäytyy vastaamasta kysymyksiin.
Trump on viimeksi pitänyt normaalin lehdistötilaisuuden helmikuussa. Hän on säännöllisesti sulkenut esimerkiksi CNN:n ulos tiedostustilaisuuksista, ja jakaa puheenvuoroja vain myötäkarvaan silittäville tiedotusvälineille.
Hän ei ole pariin kuukauteen antanut isompia haastatteluja kuin FOX Newsille, joka on käytännössä Valkoisen talon propagandaosasto.
Tällä viikolla hän tosin antoi haastattelun kristilliselle CBN-kanavalle.
Häntä haastatteli 87-vuotias tv-saarnaaja Pat Robertson, joka on sanonut Trumpin olevan Jumalan valinta presidentiksi.
Robertson kertoi myös nähneensä unen, jossa Jumala vei hänet taivaaseen ja siellä, Jumalan oikealla puolella, istui Donald Trump.
Että sellainen piinapenkki!
Valkoisen talon päivittäiset lehdistötilaisuudet ovat jo pitkään olleet iso vitsi. Lehdistösihteerit Sean Spicer ja Sarah Huckabee Sanders väistävät kysymykset tai puhuvat täyttä huttua asian sivusta. Kukaan ei edes oleta heidän puhuvan totta tai tietävän, mitä Valkoisessa talossa tapahtuu. Viime aikoina lehdistötilaisuuksissa ei ole sallittu edes tv-kameroita. Mitään järkevää selitystä tälle ei ole annettu.
Mihin Trump tällä sitten pyrkii?
Trump ei ole missään vaiheessa halunnut olla koko kansan presidentti. Hän ei ole tehnyt elettäkään niiden suuntaan, jotka eivät äänestäneet häntä.
Trump puhuu edelleen vain omalle ydinjoukolleen. Hän sulkee jopa omalta …Twitter -tililtään kaikki, jotka häntä arvostelevat.
Mediasodan tarkoitus on saada edes tämä tosiuskovaisten joukko vakuutettua siitä, että jokainen Trumpia kritisoiva uutinen on automaattisesti valetta. Uskomaan, että kaikki on samaa roskaa: puolueellista, manipuloitua tai jopa kokonaan keksittyä. Että mikään ei ole totta.
Valkoisesta talosta vuotaneiden tietojen mukaan Trumpin tavoite on jatkossa hyökätä mediatalojen lisäksi myös yksittäisten toimittajien kimppuun ja kaivaa lokaa näiden taustoista ja vanhoista jutuista. Tätä materiaalia on sitten tarkoitus paisuttaa sosiaalisessa mediassa, luoda sekaannusta ja harhauttaa keskustelu pois Venäjästä.
Trump laskee sen varaan, että republikaanien kongressiedustajat ja senaattorit eivät uskalla hylätä häntä niin kauan kuin hänellä on niin sanotusti kentän tuki.
Kenties oleellisin kysymys jää silti vastaamatta
Jos Trumpin hallinnolla ei ole mitään salattavaa, miksi kysymykset pitää tukahduttaa?
Jos kaapissa ei ole luurankoja, mikä avoimuudessa pelottaa?
Jos valeuutiset vaivaavat Trumpia niin paljon, miksi hän itse valehtelee koko ajan?